তৃণমূলের ব্রিগেডে কর্মী-সমর্থকদের ডিম-ভাত খাওয়ানো নিয়ে কম ব্যঙ্গ-বিদ্রুপ হয়নি সোশ্যাল মিডিয়ায়। বামেদের ব্রিগেডে অবশ্য ডিম-ভাত নয়, খিচুড়ির উপরেই ভরসা রাখল বাম নেতৃত্ব।
তিন বছর পরে ব্রিগেড সমাবেশ বামেদের। শাসক দল বাধা দিতে পারে এই আশঙ্কায় শনিবার রাতেই ব্রিগেডের মাঠের অস্থায়ী শিবির ভরিয়ে ফেলেছিলেন বাম কর্মী-সমর্থকরা।  শীতের রাতে দূর-দূরান্ত থেকে আসা কর্মীদের পেট ভরাতে ব্রিগেডে ঢালাও আয়োজন ছিল খিচুড়ি এবং আলুর দমের।

চলছে খিচুড়ি রান্না। নিজস্ব চিত্র
প্রত্যাশার তুলনায় রাতে বেশ সংখ্যায় সমর্থকরা এলেও দ্রুত তাঁদের জন্য খাবারের আয়োজন করেছেন কলকাতার বিভিন্ন প্রান্তের দলীয় নেতৃত্ব। রাতেই ভরে গিয়েছিল ব্রিগেডের অস্থায়ী শিবির।

খাবারের প্যাকেট তৈরি চলছে। নিজস্ব চিত্র
তবে শুধু ব্রিগেড ময়দান নয়, কলকাতার যে অতিথি নিবাস বা ধর্মশালাগুলিতে সিপিএম-নেতাকর্মীদের থাকার ব্যবস্থা করা হয়েছিল, সেখানেও অধিকাংশ ক্ষেত্রেই মেনুতে খিচুড়িই ছিল প্রধান পদ। চাঁদা তুলে রান্নার সরঞ্জাম জোগাড়ের পাশাপাশি দলের নেতাকর্মীরাও বাড়ি থেকে কাঁচা তরকারি থেকে শুরু করে চাল, ডাল দিয়ে গিয়েছেন। এর পাশাপাশি শুকনো খাবারও দিয়েছেন অনেকে।
দেখুন ভিডিও
 

কলকাতার ফরওয়ার্ড ব্লক অফিসেও রবিবার সকালে খিচুড়ি রান্না হয়। তা খেয়েই ব্রিগেডের উদ্দেশ্যে রওনা দেন বিভিন্ন জেলা থেকে আসা কর্মী-সমর্থকরা। ব্রিগেডের মাঠে অবশ্য এ দিন সকালে খাবার হিসেবে মূলত রুটি এবং গুড়ের মতো শুকনো খাবারই দেওয়া হয়েছে কর্মী-সমর্থকদের। অনেক জায়গায় কর্মীরা মিছিল করে আসার পথে শুকনো খাবারের প্যাকেট দেওয়া হয়েছে।